Document ID: 32007R0306

РЕГЛАМЕНТ (ЕО) № 306/2007 НА КОМИСИЯТА
от 21 март 2007 година
за изменение на Регламент (ЕО) № 1539/2006 за приемане на план относно разпределянето между държавите-членки на ресурси, начислими към финансовата 2007 година, за снабдяването с храна от интервенционните складове в полза на най-нуждаещите се лица в Общността
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕИО) № 3730/87 на Съвета от 10 декември 1987 г. относно определяне на общи правила за снабдяването с храна от интервенционни складове на определени организации и за разпределянето ѝ сред най-нуждаещите се лица в Общността (1), и по-специално член 6 от него,
като има предвид, че:
(1)
В съответствие с член 2 от Регламент (ЕИО) № 3149/92 на Комисията от 29 октомври 1992 г. за установяване на подробни правила за снабдяването с храна от интервенционни складове в полза на най-нуждаещите се лица в Общността (2) Комисията, с Регламент (ЕО) № 1539/2006 на Комисията (3), прие план относно разпределянето между държавите-членки на ресурси, които да бъдат финансирани от предоставените бюджетни кредити в рамките на финансовата 2007 година, за разпределянето на храна в полза на най-нуждаещите се лица в Общността. Този план определя, по-специално, за всяка от държавите-членки, които прилагат действието, максималния размер на финансовите средства, предоставени за изпълнение на тяхната част от плана, както и количеството от всеки вид продукт, който следва да се изтегли от запасите, съхранявани от интервенционните агенции.
(2)
Целесъобразно е да бъдат внесени корекции в този план, за да се позволи участието на Румъния в това действие на Общността през 2007 г. Тази корекция трябва да засяга, що се отнася до Румъния, от една страна, разпределянето на финансови средства и определянето на продукти, които да се изтеглят от интервенционните запаси и, от друга страна, разрешаването, според условията предвидени в член 7 от Регламент (ЕИО) № 3149/92, на прехвърляния в рамките на Общността, необходими за изпълнението на изменения план.
(3)
Следователно Регламент (ЕО) № 1539/2006 следва да бъде съответно изменен.
(4)
Поради това настоящият регламент следва да се прилага от 1 януари 2007 г., датата от която Румъния и България станаха членки на Европейския съюз.
(5)
Мерките, предвидени в настоящия регламент, са в съответствие със становищата на всички заинтересовани управителни комитети,
ПРИЕ НАСТОЯЩИЯ РЕГЛАМЕНТ:
Член 1
Приложения I и III към Регламент (ЕО) № 1539/2006 се изменят, както е посочено в приложението към настоящия регламент.
Член 2
Настоящият регламент влиза в сила в деня след публикуването му в Официален вестник на Европейския съюз.
Той се прилага, считано от 1 януари 2007 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 21 март 2007 година.

Labels: 17
19
5
0
3
18